## Notat

Til styret for SHE

Fra Nina Vøllestad, leder for WP7

26. april 2021

## Aktuelle utfordringer – Grenseflater, brobygging og interaksjoner

SHE har flere typer av grenseflater mot andre deler av fakultetet (og eksternt). Sentrale personer er i hovedsak ansatt i SHE, men har også oppgaver i andre deler av organisasjonen. Men de fleste som har en tilknytning til SHE, har kun en mindre stilling i SHE og en hovedarbeidsplass ved f eks. instituttene/avdelingene. Tilsvarende er forskergruppen Knowit samt noen stipendiater og postdoktorer knyttet eksplisitt til SHE, mens andre relevante forskergrupper og rekrutteringsstillinger har en primær tilhørighet i instituttene/avdelingene.

Arbeidspakkene og aktivitetene i SHE spenner nokså bredt og er i stor uavhengige. Samtidig er det klare sammenhenger mellom de ulike prosjektene og aktivitetene, uten at vi helt har klart å bygge en god ramme for hvordan vi sikrer gjensidig involvering. I årsrapporten for 2020 synliggjøres hvilke forventninger ledelsen av SHE har til sammenheng og interaksjon mellom ulike aktiviteter og WPer. Det er behov for å gjøre noen tiltak slik at involvering på tvers og sammenhengen mellom ulike aktiviteter og prosjekter blir best mulig.

Det er behov for å sikre gjensidig aktiv faglig utveksling og bidrag til hverandres prosjekter og på tvers av SHE og fagmiljøene i randsonen rundt. Vi ønsker innspill fra styret på ideer til å sikre dette. Foreløpig har vi planlagt følgende spesifikke tiltak:

* Vi etablerer et opplegg der vi regelmessig informerer skriftlig og muntlig om ideer, prosjekter og utfordringer
* Utarbeidelse av et Concept paper for SHE vil bidra til å bygge en felles forståelse og innsikt på tvers
* Møter med fagmiljøene

SHEs aktiviteter og mål har ikke bare faglige grenseflater mot resten av fakultetet, men også noen mer formelle, strukturelle og økonomiske sider. Noen forslag til avklaringer er:

* Studiepoeng generert i emner som er skapt gjennom SHE, får uttelling i programmene på samme måte som andre emner.
* Forskerne oppgir både SHE og annen tilhørighet, når publikasjoner er forankret i SHEs aktiviteter.
* Spørsmål om hvilke søknader som skal forankres i SHE, avklares i dialog mellom involverte parter (forsker, avdeling, SHE)
* Spørsmål om hvilke aktiviteter og resultater (publikasjoner, søknader, foredrag, undervisning etc) som skal rapporteres som tilhørende SHE, avklares i dialog mellom involverte parter (forsker, avdeling, SHE)

Det er også behov for avklaringer av hvilket handlingsrom SHE har, og hvordan senteret og senterets aktivitet inngår i beslutninger som har betydning for instituttenes og avdelingenes aktiviteter. Ett eksempel er spørsmålet om SHE selv kan opprette, nedlegge eller endre emner, eller om dette ligger innenfor ansvarsområdet for fakultet/institutt.

Vi ser at det her kan ligge utfordringer i form av intern konkurranse om ressurser og budsjettmessig uttelling. Vi ber derfor om involvering av fakultetsledelsen og styret for å gjøre gode avklaringer her. Vi forventer ikke å komme i mål med beslutninger om dette umiddelbart, men ser behov for å få løftet problemstillingene så tidlig som mulig og dermed skape klare rammer så tidlig som mulig.